अलीगढ़ मुस्लिम यूनिवर्सिटी के मौलवी ने 9 साल की नाबालिग के साथ की छेड़छाड़

आरोपी।

अलीगढ़. यहां महिला थाना पुलिस ने बुधवार को अलीगढ़ मुस्लिम विश्वविद्यालय के कैंपस में बनी मस्जिद के मौज्जिन (अजान देने वाला) को बच्ची के साथ छेड़खानी करने के आरोप में गिरफ्तार किया है। आरोपी बच्ची को उसके घर दीनी तालीम देने जाता था। वहीं, मामला उजागर होने के बाद एएमयू प्रशासन ने मौलाना को उसके पद से हटा दिया।

दीनी तालीम देने बच्ची के घर जाता था आरोपी

अलीगढ़ मुस्लिम विश्वविद्यालय कैंपस में मस्जिद है। इसमें मोज्जिन के पद पर मोहम्मद अहमद पुत्र अहमद उल्लाह की तैनाती है। वह एएमयू के प्रोफेसर की 9 वर्षीय पोती (नवासी) को दीनी तालीम देने के लिए उसके घर आता जाता था। आरोप है कि मोहम्मद अहमद ने बच्ची को डरा धमकाकर उसके साथ छेड़खानी की। शिकायत करने पर बच्ची को जान से मारने की धमकी भी दी। लेकिन बच्ची ने परिजनों से यह बात बताई।

जेल भेजा गया आरोपी

बच्ची की मां की शिकायत के आधार पर महिला थाना पुलिस ने आरोपी के खिलाफ मामला दर्ज कर लिया। आरोपी मूलत: सुल्तानपुर जिले के डेली मुबारकपुर गांव का रहने वाला है। वह अलीगढ़ में जमालपुर गली नंबर 4 में रहता था।महिला थाना इंस्पेक्टर सुनीता मिश्रा ने बताया कि आरोपी के खिलाफ पॉक्सो एक्ट में मुकदमा दर्ज किया गया है। उसे जेल भेजा जा रहा है। वहीं, एएमयू मेंबर इंचार्ज साफे किदवई ने बताया कि शिकायत मिलने पर मौलाना को तत्काल पद से हटा दिया गया है और रिपोर्ट तलब की जा रही है।